Talous- ja sosiaalikomitean lausunto aiheesta "Ehdotus Euroopan parlamentin ja neuvoston päätökseksi Euroopan laajuisia energiaverkkoja koskevien suuntaviivojen vahvistamisesta tehdyn päätöksen N:o 1254/96/EY muuttamisesta"

(1999/C 101/07)

Neuvosto päätti 23. lokakuuta 1998 Euroopan yhteisön perustamissopimuksen 129 d artiklan ensimmäisen kohdan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "liikenne, energia, perusrakenteet, tietoyhteiskunta" -jaosto antoi lausuntonsa 16. joulukuuta 1998. Esittelijä oli Bernardo Hernández Bataller.

Talous- ja sosiaalikomitea hyväksyi 27. 28. tammikuuta 1999 pitämässään 360. täysistunnossa (tammikuun 27. päivän kokouksessa) seuraavan lausunnon. Äänestyksessä annettiin 125 ääntä puolesta ja 1 vastaan 2:n pidättyessä äänestämästä.

1. Johdanto

1.1. Käsiteltävänä olevan ehdotuksen tarkoituksena on saattaa uudelleen ajan tasalle luettelo yhteistä etua koskevista energia-alan hankkeista. Luettelo laadittiin alunperin päätöksen N:o 1254/96/EY () perusteella, ja sitä muutettiin päätöksellä N:o 1047/97/EY ().

1.2. Ehdotuksessa esitetään neljän luetteloon jo sisältyvän konkreettisen hankkeen kuvauksen muuttamista ja 12:ta uutta hanketta. Lisäksi ehdotukseen on liitetty kolme komission tammikuussa 1994 esittelemää Euroopan laajuisten energiaverkkojen suuntaviivoihin sisältyvää hanketta, koska niiden katsotaan kypsyneen.

1.3. Ajantasaistettavista hankkeista huomattava enemmistö koskee kaasuverkkoja (14 hanketta) ja loput (5 hanketta) sähköverkkoja. Tästä käy ilmi, että maakaasutoimitusten jatkuminen koetaan tarpeellisemmaksi kuin sähkönjakelukysymykset. Samoin pyritään lisäämään maakaasun osuutta Euroopan primäärienergian tuotannossa.

2. Yleistä

2.1. Talous- ja sosiaalikomitealla on ollut tilaisuus esittää myönteinen kantansa päätöskokonaisuuteen, jossa määritellään Euroopan laajuisten energiaverkkojen kehittämispuitteet. Kyseisissä komitean lausunnoissa on tosin myös esitetty lukuisia huomautuksia ja ehdotuksia, joilla on pyritty vahvistamaan päätösten oikeusperustaa, parantamaan niiden sovellettavuutta sekä ottamaan huomioon hankkeiden taloudelliset ja sosiaaliset vaikutukset, erityisesti työllisyysvaikutukset, joita pitää seurata jatkuvasti.

2.2. Komitea on tietoinen siitä, että luettelo yhteistä etua koskevista hankkeista on määräajoin saatettava ajan tasalle energia-alan nopeasta kehityksestä johtuen ja koska hankintainfrastruktuuria, varastointia ja energiaverkkojen yhteenliittämistä on jatkuvasti kehitettävä, jotta voitaisiin taata energiahuollon parantaminen, energian saannin luotettavuus sekä energialähteiden monipuolistaminen.

2.3. Komitea on tämän vuoksi tyytyväinen ehdotettuun ajantasaistamiseen, joka käsittää joukon hyvin mielenkiintoisia hankkeita Euroopan laajuisten energiaverkkojen vahvistamiseksi ja energiahuollon varmistamiseksi Euroopassa. Lisäksi osa hankkeista käsittää investointeja Itä-Euroopan maiden kaasunjakeluinfrastruktuuriin, mikä lisää näiden maiden ja EU:n jäsenvaltioiden välistä kanssakäymistä.

2.4. Komitea ehdottaa, että päätösehdotus hyväksytään siihen liittyvine hienosäätöineen mahdollisimman nopeasti jäsenvaltioiden edun nimissä.

2.5. On kuitenkin syytä toistaa seuraavat huomautukset niiden seikkojen lisäksi, jotka on jo esitetty aiemmissa lausunnoissa ja joita ei ole otettu tyydyttävällä tavalla huomioon käsiteltävänä olevassa ehdotuksessa.

2.5.1. Ehdotetussa luettelossa ei oteta riittävästi huomioon reuna- ja ulkoalueita, mikä etäännyttää niitä entistä enemmän mantereen suotuisammassa asemassa olevista alueista. Komitea on todennut jo aiemmissa yhteyksissä, että reuna- ja ulkoalueet ovat epäsuotuisassa asemassa Euroopan keskeisesti sijaitseviin alueisiin nähden, koska niiden sisäisten verkkojen yhdistäminen Euroopan laajuisiin verkkoihin on vaikeaa tai mahdotonta ja koska niiden energialähteet ovat yksipuolisia. Tämän vuoksi olisi pyrittävä lisäämään kyseisten alueiden energiamäärärahoja vahvistaen näin taloudellista ja sosiaalista yhteenkuuluvuutta.

2.5.2. Energia-alan sisämarkkinoiden toiminnassa olisi taattava yhteisön aluepoliittisille toimille haittaa aiheuttamatta ja läheisyysperiaatteen mukaisesti, että jäsenvaltiot voivat asettaa yleishyödyllistä palvelua koskevia velvoitteita, joilla turvataan samanlaatuinen ja -hintainen energiahuolto kaikille kansalaisille.

2.5.3. Euroopan laajuisiin energiaverkkoihin liittyvissä hankkeissa tulee ottaa erityisesti huomioon ympäristö. Tätä ei esitetä selvästi nykyisessä ehdotuksessa. Komitea toivoo, että ympäristövaikutusten arvioinnin tärkeys ilmaistaisiin ehdotuksessa nykyistä yksiselitteisemmin. Ympäristönsuojelun tulee joka tapauksessa olla tärkeä hankkeiden valintakriteeri nyt ja tulevaisuudessa.

3. Erityistä

Lisätään ehdotuksen johdanto-osaan ("katsoo, että") seuraavat perustelukappaleet:

3.1. "luettelon seuraavassa tarkistuksessa tulee kiinnittää erityistä huomiota Euroopan unionin reuna- ja ulkoalueiden erityistarpeisiin, jotta näillä alueilla voidaan luoda tekniset edellytykset energiahuollon turvaamiseksi kansalaisille,"

3.2. "kaikkien uusien hankkeiden tulee täyttää ympäristövaikutusten strategisen arvioinnin kriteerit,"

Bryssel 27. tammikuuta 1999.

Talous- ja sosiaalikomitean puheenjohtaja

Beatrice RANGONI MACHIAVELLI

() EYVL C 195, 18.7.1994.

() EYVL C 30, 30.1.1997.